**Azi plouă cu magnolii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi plouă iar, dar plouă cu magnolii

Ce îmi inundă versul... E firesc

Să-și cearnă peste portativ bemolii,

Când pe claviatură scriu IUBESC?

Îmi curg pe buze numai lacrimi calde

Și sufletul îmi plânge fără vină,

În inimă un dor nebun mă arde,

De chipul tău și mintea-mi este plină.

Azi plouă iar, dar plouă cu magnolii,

Îmi bat în geam și mă doresc cu ele,

Iubirea își trimite-n valuri solii

Și-n urma lor un cer curat de stele.

- Iubite, în cetatea mea e soare,

Pe ramurile verzi mi-au înflorit

Magnolii albe cu nerușinare

În văzul tuturor și-am îndrăznit

Să-ți bat la poarta inimii cu gândul

C-o să m-auzi și ai să vii măcar

O clipă, cât s-atingi cu mâna rândul

Pe care-acum îl scriu involuntar.

Azi plouă iar, dar plouă cu iubire,

Cu dor de tine-ntr-un poem nescris

Și plouă alb de parc-un voal subțire

Acoperă un suflet manuscris.

Ioan Grigoraș Liliana Trif